  Анжелика Тихонова корреспондент Удмуртиысь Дышетон удысысь йӧскалык ужпумъёсты эскеронъя тодос институт «Удмурт книга – удмурт кабинетэ» ӟечлэсьтон акция ялӥз. Со улсын институтысь ӧнерчиос удмурт кылын 200-лэсь трос книгаос люказы. Со сярысь ивортодэтъя «Удмуртия» агентстволэн корреспондентэзлы институтлэн кивалтӥсез Надежда Ураськина вераз. Таӵе акциез институт нырысьсэ радъя, сое 21-тӥ тулыспалэ пусйиськись Анай кыллэн нуналэзлы сӥзизы. Ужрад улсын люкам книгаосты удмурт кылъя но литературая дышетӥсь луыса ужась 25 аресозь куать егит дышетӥсьёслы келялозы. Туэ куронъёсъя Вавож, Кез, Грак, Сьӧлта, Якшур-Бӧдья ёросъёсысь дышетӥсьёс тупазы. Одӥгзэ бичетэз нылпи садын егит ужась но басьтоз. Та туж умой акция луысал нырысь ик удмурт кылъя но литературая егит дышетӥсьёслэсь кабинетсэс, библиотека сэрегъёссэс удмурт книгаосын узырмытон вылысь. Лыкто дышетӥсьёс тани школаосы, нош соослэн классазы нылпиос сяна, ӝажы вылазы туж трос ик книгаос уг луо на. Нош соослы со кутскыны туж бадӟым юрттэт луысал. Озьы ик пиналъёслы но, соос вис дыръя но быгатозы асьсэлэн кабинетазы ужаны со книгаосын Надежда Ураськина, Удмуртиысь Дышетон удысысь йӧскалык ужпумъёсты эскеронъя тодос институтлэн кивалтӥсезДышетӥсьёслы книгаосын бичетъёс дасесь ини. Надежда Ураськиналэн кылъёсызъя, отчы пӧртэм удмурт книгаос пыризы, пӧлазы удмурт кылэн, литератураен, лулчеберетэн герӟаськем ӟуч кылын книгаос но вань. Коробкаосамы тыримы пӧртэмгес мед луозы шуыса: кылъя но вань, литературая но, куд-ог удмурт произведениос но, проза вань, собере методикая юрттэтъёс вань. <…> Кытын ке но милям гожтылэмъёсыз но вань, но ми шуимы, дышетӥсьёс валалозы, дыр, милемыз, малы ке шуоно со асьме библиотекаысь бере Надежда Ураськина, Удмуртиысь Дышетон удысысь йӧскалык ужпумъёсты эскеронъя тодос институтлэн кивалтӥсезКнигаосты егит дышетӥсьёслы ёросъёсын Анай кыллэн нуналэзлы сӥзем ужрадъёс улсын сӥё-дано сётозы. Азьланяз соосты Дышетон удысысь йӧскалык ужпумъёсты эскеронъя тодос институтэ но ӧтчалозы. Надежда Ураськина пусйиз, та акциез вуоно арын но азьланьтыны тыршозы. Книгаос трос люкаськизы ке, оло, соосты басьтыны быгатӥсьёслэсь арлыдзэс но будэтозы. Нялтас вераса, кайта акцие котькуд мылкыд карись пыриськыны быгатоз. Со понна институтэ 51-43-04 телефон номеръя жингыртоно но книга сётыны мылкыд сярысь верано. Соосты институтлэн юртаз кутозы.  Тодэ вайытом, Анай кыллэн нуналэз азьын Удмуртилэн шоркараз лыдӟисьёслэн «Мусо шаерме данъяса» кар вожвылъяськонзы ортчоз.  Тегъёс: Дышетон Ижкар Удмуртия удмурткыл книгаос  